**RAPORT PRIVIND EXECUția bugetARĂ**

 **PE al TREilea TRIMESTRU**

**AL ANULUI 2023**

În al treilea trimestru al anului 2023, bugetul general consolidat a înregistrat un **deficit** în valoare de **19,24 miliarde lei (1,21% din PIB)**, cu 3,15 miliarde lei sub nivelul prognozat pentru perioada analizată de 22,39 miliarde lei (1,41% din PIB).

1. **veniturile bugetului general consolidat**

**Veniturile bugetului general consolidat,** în perioada analizată, au însumat 125,3 miliarde lei (7,9% din PIB), reflectând un grad de realizare a programului de încasări de 91,0%.

Comparativ cu încasările celui de-al treilea trimestru al anului 2022, veniturile bugetului general consolidat au crescut în termeni nominali cu 9,1%, iar ca procent în PIB s-au redus cu 0,2 puncte procentuale de la 8,1% din PIB cât au fost în al treilea trimestru al anului 2022 la 7,9% din PIB în al treilea trimestru al anului 2023.

**Veniturile încasate** **din economia internă** (fără fonduri de la Uniunea Europeană) au fost în sumă de 114,4 miliarde lei,reprezentând 7,2% ca pondere în PIB și un grad de realizare a programului trimestrial de 93,3%. Comparativ cu perioada similară a anului anterior veniturile din economia internă au crescut cu 11,0%.

**Veniturile fiscale** au însumat 64,0 miliarde lei și s-au realizat în proporție de 93,6%. Acestea au reprezentat 4,0% din PIB, fiind cu 12,3% mai mari comparativ cu încasările trimestrului III 2022.



În al treilea trimestru al anului 2023, încasările pe principalele categorii de impozite au înregistrat următoarea evoluție:

Încasările din **impozitul pe profit** de 7,7 miliarde lei, înregistrează o evoluție ușor pozitivă față de perioada similară a anului 2022 de 1,4% (+0,1 miliarde lei), susținută de avansul încasărilor din impozitul pe profit de la băncile comerciale cu 64,3% (+0,3 miliarde lei), în condițiile în care impozitul pe profit de la agenți economici a înregistrat o evoluție de doar 0,5% (+0,04 miliarde lei) iar redirecționarea din impozitul pe profit pentru efectuarea de sponsorizări și/sau acte de mecenat sau acordarea de burse privat (Legea nr. 322/2021[[1]](#footnote-1)) a influențat încasările, negativ, cu 0,2 miliarde lei.

Gradul de realizare față de ținta trimestrială este de 83,3% (-1,5 miliarde lei), datorată nerealizării impozitului pe profit de la agenți economici. Suplimentar influenței modificărilor legislative generate de Legea nr.370/2022 asupra prevederilor O.G. nr. 16/2022 ce a stat la baza elaborării proiecțiilor de venituri bugetare, activitatea agenților economici a fost afectată în perioada analizată de majorarea costurilor privind forța de muncă, de majorarea cheltuielilor cu investițiile dar și de accentuarea declinului industriei în al doilea trimestru al anului curent cu efecte directe asupra încasărilor din trimestrul III.

Încasările din **impozitul pe venit** în trimestrul III al anului 2023 au totalizat 9,2 miliarde lei, în creștere cu 19,6% comparativ cu aceeași perioadă a anului precedent, cu un gradul de realizare de 102,8% (0,3 miliarde lei) față de programul stabilit.

În structură, încasările din impozitul pe venitul din salarii care dețin o pondere de aproximativ 70% din această categorie înregistrează față de aceeași perioadă a anului 2022 o dinamică de 13,4% superioară evoluției anuale a fondului brut de salarii de 12,6% care a stat la baza estimărilor anuale pentru 2023.

Dinamica de 13,4% a încasărilor din impozitul pe venitul din salarii se situează însă sub evoluția fondului brut de salarii de 16%[[2]](#footnote-2), fiind influențată de măsurile privind extinderea facilităților acordate salariaților din sectorul agricol și industrie alimentară (efect negativ din scutirea de impozit pe venit din salarii, conform Legii nr. 135/2022[[3]](#footnote-3)), neimpozitarea sumei de 200 lei/lună, reprezentând venituri din salarii și asimilate salariilor pentru anumite categorii de salariați (salariații cu nivelul salariului de bază brut lunar egal cu nivelul salariului minim brut pe ţară garantat în plată și venitul brut realizat din salarii şi asimilate salariilor ce nu depăşeşte nivelul de 4.000 lei inclusiv, conform O.U.G. nr. 168/2022), precum și de noile măsuri fiscale privind modificarea deducerilor personale introduse prin O.G. nr. 16/2022.

O evoluție pozitivă a veniturilor din această categorie a fost susținută în special de sporul încasărilor din impozitul pe veniturile din pensii (+46,3%, creștere în care este inclusă majorarea valorii punctului de pensie cu 12,5%[[4]](#footnote-4)) și din impozitul pe veniturile din declarația unică +6,4%.

Încasările din **impozitele și taxele pe proprietate** au însumat 0,8 miliarde lei și s-au realizat în proporție de 66,0%. Totodată, comparativ cu încasările din trimestrul III 2022, acestea au scăzut cu 3,5%. Nerealizarea programului de încasări pentru perioada analizată s-a datorat evoluției încasărilor la bugetele locale ca urmare a modificărilor legislative aduse impozitului pe proprietate (impozit/taxa pe clădiri și impozit/taxa pe teren) prin Legea nr. 370/2022, ce au fost adoptate după aprobarea legilor bugetare pe anul 2023, în timp ce proiecția veniturilor a avut la bază prevederile O.G. nr. 16/2022.

Încasările din **taxa pe valoarea adăugată** au fost în sumă de 26,4 miliarde lei, înregistrând o creștere a încasărilor din TVA cu 12,1% (+2,9 miliarde lei), comparativ cu încasările aferente trimestrului III 2022, și un grad de realizare al programului trimestrial de 93,5% (-1,9 miliarde lei).

În structură, TVA încasată[[5]](#footnote-5) s-a majorat cu 10,7% (+3,3 miliarde lei) față de trimestrul III al anului 2022[[6]](#footnote-6), iar valoarea restituirilor de taxă pe valoare adăugată a înregistrat o majorare cu 6,4% (-0,5 miliarde lei). În perioada analizată media lunară de TVA restituită a fost de 2,7 miliarde lei, situându-se ușor peste media de 2,5 miliarde lei înregistrată în perioada similară a anului precedent. În trimestrul al III-lea al perioadei analizate, se remarcă o încetinire a evoluției veniturilor aferente TVA încasată de 10,7% față de 15,8%[[7]](#footnote-7) în trimestrul III 2022, în linie cu decelerarea dinamicii cifrei de afaceri în comerț, servicii și industrie.

Evoluția volumului cifrei de afaceri din comerțul cu amănuntul[[8]](#footnote-8) (cu excepția comerțului cu autovehicule și motociclete), serie brută, în perioada 1.I-31.VIII.2023, comparativ cu perioada 1.I-31.VIII.2022, a înregistrat o creștere pe ansamblu, cu 2,4%, datorită creşterii vânzărilor de produse nealimentare (+3,9%) şi a vânzărilor de produse alimentare, băuturi şi tutun (+3,4%). Comerţul cu amănuntul al carburanţilor pentru autovehicule în magazine specializate a scăzut cu 2,0%. Valoarea schimburilor extra comunitare de bunuri [[9]](#footnote-9) (Extra-UE27) a scăzut cu 12,5% la importuri și a crescut cu 1,9% la exporturi (la valori exprimate în lei) în primele 8 luni ale anului 2023 comparativ cu perioada similară a anului precedent.

Veniturile din **accize** au însumat 9,6 miliarde lei, sunt în scădere cu 2,3% (-0,2 miliarde lei), comparativ cu aceeași perioadă a anului precedent, influențată de scăderea încasărilor la accizele pentru produsele din tutun de 8% (-0,4 miliarde lei).

Veniturile aferente accizelor încasate din vânzarea produselor energetice înregistrează în perioada analizată o creștere cu 2,6% (+0,1 miliarde lei).

Gradul de realizare față de programul stabilit pentru această perioadă este de 90,4% (-1 miliard lei) fiind afectat de nerealizarea programului de încasări aferent lunii iulie cu 1,4 miliarde lei. Încasările lunare din accize prezintă în general o volatilitate mai ridicată, determinată de politica operatorilor economici de antrepozitare fiscală a produselor accizabile cu implicații inclusiv asupra încasărilor trimestriale.

Încasările din categoria **alte impozite și taxe pe bunuri și servicii** au fost în sumă de 6,3 miliarde lei (0,4% din PIB), gradul de realizare al programului trimestrial fiind de 97,0%, iar comparativ cu anul anterior au crescut cu 59,3%.

Evoluția încasărilor, atât față de programul trimestrial, cât și față de încasările din perioada similară a anului precedent s-a datorat încasărilor înregistrate la bugetul de stat pe fondul modificărilor legislative privind impozitarea operatorilor economici ce își desfășoară activitatea în domeniul energiei electrice și a gazelor naturaleaprobate în cursul anului 2022. Modificări în impozitare și în structură ale acestui capitol au avut loc prin O.U.G. nr. 119/2022, începând cu 1 septembrie 2022, prin abrogarea impozitului pe venitul suplimentar realizat de producătorii de energie electrică (instituit prin Legea nr. 259/2021) și introducerea contribuției la Fondul de tranziție energetică datorată de producătorii de energie electrică, entitățile agregate de producere a energiei electrice, traderii, furnizorii care desfășoară activitatea de trading şi agregatorii care tranzacționează cantități de energie electrică şi/sau gaze naturale pe piața angro, precum și partenerii din contractele financiare de asigurare a riscurilor (contracte de hedging).

Nerealizarea programului trimestrial s-a datorat în principal veniturilor din impozitul pe veniturile suplimentare obținute ca urmare a dereglementării prețurilor din sectorul gazelor naturale, pe fondul modificărilor legislative ale O.U.G. nr. 27/2022 modificată și completată prin O.U.G. nr. 119/2022.

Încasările din **taxele pe utilizarea bunurilor**au fost în sumă de 1,5 miliarde lei, cu 16,3% mai mari comparativ cu trimestrul III 2022, în principal ca urmare a evoluției pozitive înregistrate atât la bugetul de stat (+21,0%) cât și la bugetele locale (+1,8%), gradul de realizare al programului de încasări pentru perioada analizată fiind de 96,2%,

La bugetul de stat creșterea încasărilor a fost determinată de evoluția încasărilor din taxele pentru jocurile de noroc[[10]](#footnote-10) care înregistrează față de aceeași perioadă a anului 2022 o dinamică de 21,5% (+0,2 miliarde lei), în condițiile unor majorări de taxe aprobate prin O.G nr. 15/2022[[11]](#footnote-11).

Încasările din **impozitul pe comerț exterior și tranzacțiile internaționale** în valoare de 0,4 miliarde lei au înregistrat o scădere de 25,1% (-0,1 miliarde lei), comparativ cu aceeași perioadă a anului 2022, în condițiile unei scăderi a importurilor (Extra-UE27) cu 12,5%. Gradul de realizare al acestor venituri este de 61,4% (-0,3 miliarde lei).



**Contribuțiile sociale** încasate în trimestrul III al anului 2023 în sumă de 40,0 miliarde lei, înregistrează, comparativ cu aceeași perioadă a anului precedent, o creștere de 14,3% (+5,0 miliarde lei), sub evoluția fondului brut de salarii la nivel de economie de 16%[[12]](#footnote-12), gradul de realizare a programului fiind de 98,5 % (-0,6 miliarde lei).

Încasările din contribuții sociale înregistrează față de aceeași perioadă a anului 2022 o dinamică de 14,3% superioară evoluției anuale a fondului brut de salarii de 12,6% care a stat la baza estimărilor anuale pentru 2023.

Evoluția încasărilor din contribuții sociale în perioada analizată se situează sub evoluția fondului brut de salarii la nivel de economie de 16,0%, ca urmare a efectelor generate de măsurile privind extinderea facilităților fiscale acordate în sectorul agricol și industrie alimentară (Legea nr. 135/2022[[13]](#footnote-13)), neincluderea în baza lunară de calcul a contribuțiilor sociale obligatorii a sumei de 200 lei/lună (pentru salariații cu nivelul salariului de bază brut lunar egal cu nivelul salariului minim brut pe ţară garantat în plată și venitul brut realizat din salarii şi asimilate salariilor ce nu depăşeşte nivelul de 4.000 lei inclusiv, conform O.U.G. nr. 168/2022), încetarea de la plată a CASS pentru veniturile din pensii mai mari de 4.000 lei (în baza Deciziei CCR nr. 650/15.12.2022 privind neconstituționalitatea dispozițiilor O.U.G. nr. 130/2021[[14]](#footnote-14)) și restituire (începând cu data de 1 martie 2023) a sumei reținute cu titlul de CASS din veniturile din pensii (restituire trimestrială de -0,2 miliarde lei, din aplicarea prevederilor O.U.G. nr. 4/2023[[15]](#footnote-15)).

Pe bugete, gradul de realizare a programului de încasări stabilit pentru trimestrul III al anului 2023, se prezintă astfel: bugetul de stat (110,4%), bugetul asigurărilor sociale de stat (98,1%), bugetul fondului național unic de asigurări sociale de sănătate (97,2%) și bugetul asigurărilor pentru șomaj (84,2%).

Comparativ cu aceeași perioadă a anului precedent, evoluția veniturilor din contribuții sociale, pe bugete componente, se prezintă astfel: bugetul de stat (+30,6%), bugetul asigurărilor sociale de stat (+14,6%), bugetul Fondului național unic de asigurări sociale de sănătate (+10,7%) și o scădere la bugetul asigurărilor pentru șomaj (-3,6%).

**Veniturile nefiscale** au fost în sumă de 10,1 miliarde lei (0,6%din PIB), gradul de realizare al programului trimestrial fiind de 75,8%. Comparativ cu anul anterior încasările din venituri nefiscale au scăzut cu 4,0% în principal ca urmare a evoluției încasărilor la bugetul de stat care s-au redus cu 17,1%(-1,1 miliarde lei).

În structură, vărsămintele din veniturile nete ale B.N.R. scad față de aceeași perioadă a anului precedent cu 1,2 miliarde lei, pe seama compensării vărsămintelor obligațiilor curente cu vărsămintele efectuate în anul 2022, ca urmare a scăderii rezultatelor financiare înregistrate la sfârșitul anului 2022. Veniturile din concesiuni și închirieri au scăzut cu 54,4% (-0,6 miliarde lei) în perioada analizată, ca urmare a diminuării încasărilor din redevențele petroliere cu 53,0% (-0,5 miliarde lei, scădere pe fondul evoluției descendente a prețurilor globale la energie). Veniturile din dividende și vărsăminte din profitul net al RA înregistrează o scădere cu 24,2% (-0,7 miliarde lei) față de aceeași perioadă a anului precedent și un grad de realizare al țintei trimestriale de 50,3% (-2,0 miliarde lei). Nerealizarea se datorează excepțiilor de repartizare a unei cote de minim 90% din profitul net realizat în anul 2022 de societățile naționale, companiile naționale și societățile cu capital integral sau majoritar de stat din conform memorandumului aprobat, coroborată cu evoluția rezultatelor financiare ale acestor companii în 2022.

**Sumele primite de la Uniunea Europeană** aferente proiectelor finanțate atât din cadrul financiar 2007-2013, din cadru financiar 2014-2020, sumele aferenteperioadei de programare a Uniunii Europene 2021-2027, cât și cele aferente asistenței financiare nerambursabile alocate PNRR încasate în al treilea trimestru al anului 2023, au fost în sumă de 10,9 miliarde lei (0,7% din PIB), corespunzător unui grad de realizare de 72,8% a programului trimestrial.

Comparativ cu trimestrul III al anului precedent sumele nerambursabile primite de la Uniunea Europeană au înregistrat o scădere cu 7,5% (+0,9 miliarde lei).

1. **CHELTUIELILE bugetului general consolidat**

**Cheltuielile bugetului general consolidat** în perioada analizată au fost în sumă de 144,5 miliarde lei, au reprezentat 9,1% ca pondere în PIB și s-au efectuat în proporție de 90,3% comparativ cu programul pentru trimestrul III 2023.

Față de nivelul înregistrat în al treilea trimestru al anului 2022, cheltuielile bugetare au fost mai mari cu 8,7%.



**Cheltuielile de personal**, prezentate detaliat în Anexele nr.3 și 4 au fost în sumă de 33,6 miliarde lei și s-au efectuat în proporție de 100,2% față de nivelul programat a se efectua în trimestrul III 2023. Exprimate ca pondere în PIB, cheltuielile de personal au reprezentat un nivel de 2,1% din PIB, situându-se astfel la același nivel înregistrat în trimestrul III 2022.

Cheltuielile de personal au crescut cu 16,0% comparativ cu trimestrul III 2022, pe fondul creșterilor salariale din sectorul bugetar acordate începând cu 1 ianuarie 2023 precum și cele acordate pe parcursul anului 2023 pentru unele categorii de personal din sectorul bugetar.

**Cheltuielile cu bunuri și servicii** au însumat 17,9 miliarde lei (1,1% din PIB) și s-au efectuat în proporție de 77,5% comparativ cu programul trimestrial. Neefectuarea cheltuielilor programate s-a datorat în principal evoluției cheltuielilor la bugetul de stat (grad de realizare 68,5%) și bugetul Fondului național unic de asigurări sociale de sănătate( grad de realizare de 70,2%) pe fondul adoptării unor măsuri legislative de diminuare a cheltuielilor cu bunuri și servicii aprobate pentru anul 2023. Comparativ cu trimestrul III 2022 cheltuielile cu bunuri și servicii au crescut cu 3,2% în special ca urmare a evoluției acestora la nivelul bugetelor locale, bugetului instituțiilor publice finanțate integral sau parțial din venituri proprii și bugetului Fondului național unic de asigurări sociale de sănătate.

**Cheltuielile cu dobânzile** au fost în termeni nominali de 7,6 miliarde lei (0,5% din PIB) și s-au efectuat în proporție de 131,0% din programul trimestrial. Comparativ cu aceeași perioadă a anului precedent, plățile de dobânzi s-au diminuat cu 2,8% (-0,2 miliarde lei).

**Cheltuielile cu subvențiile** au fost în sumă de 5,3 miliarde lei, au reprezentat 0,3% din PIB și s-au efectuat în proporție de 97,5% comparativ cu programul trimestrial. Cheltuielile efectuate reprezintă subvenții pentru transportul de călători, pentru sprijinirea producătorilor agricoli, precum și pentru schema de compensare pentru consumul de energie electrică și gaze naturale al consumatorilor noncasnici (3,1 miliarde lei) care reprezintă 59,1% din total subvenții.

Comparativ cu aceeași perioada a anului anterior cheltuielile cu subvențiile s-au diminuat cu 6,2% (-0,35 miliarde lei).

**Cheltuielile cu asistența socială** au fost în sumă de 47,3 miliarde lei, au reprezentat 3,0% din PIB și s-au efectuat în proporție de 100,9% față de programul trimestrial. Cheltuielile cu asistența socială au crescut comparativ cu trimestrul III 2022 cu 7,3%(+3,2 miliarde lei). Evoluția cheltuielilor cu asistența socială a fost influențată, în principal, de majorarea de la 1 ianuarie 2023, a punctului de pensie cu 12,5%[[16]](#footnote-16), respectiv de la 1.586 lei la 1.785 lei, a nivelului îndemnizației sociale pentru pensionari (pensia minimă) de la 1.000 lei la 1.125 lei, de acordarea unui ajutor financiar pensionarilor sistemului public de pensii, pensionarilor din sistemul pensiilor militare de stat şi beneficiarilor de drepturi prevăzute de legi cu caracter special plătite de casele teritoriale de pensii/casele de pensii sectoriale ale căror venituri lunare sunt mai mici sau egale cu 3.000 lei, precum și de acordarea celei de-a 13-a indemnizații pentru persoanele cu dizabilități sub forma unei indemnizații compensatorii.

Cheltuielile cu asistența socială au fost influențate și de plățile suportate de la bugetul de stat pentru compensarea facturilor aferente consumului de energie electrică și gaze naturale, care în perioada analizată au fost în sumă de 1,8 mld lei, precum și de majorarea alocațiilor de stat pentru copii începând cu 1 ianuarie 2023.

**Alte cheltuieli** reprezentând, în principal, sume aferente titlurilor de plată emise de Autoritatea Națională pentru Restituirea Proprietăților, conform legislației în vigoare, burse pentru elevi și studenți, alte despăgubiri civile, precum și îndemnizații acordate părinților pentru supravegherea copiilor pe perioada închiderii temporare a unităților de învățământ, au însumat 2,5 miliarde lei, reprezentând 106,3% din programul estimat pentru al treilea trimestru al anului 2023.

**Plățile pentru proiectele cu finanțare din fonduri UE** (inclusiv cele finanțate din asistența financiară nerambursabilă aferentă PNRR)au reprezentat 0,8% din PIB și s-au efectuat în proporție de 77,9% din plățile programate pentru perioada analizată.

Comparativ cu trimestrul III 2022 plățile pentru proiectele cu finanțare din fonduri externe nerambursabile au crescut cu 5,9% (+0,7 miliarde lei), iar ca procent în PIB s-au diminuat cu 0,1 puncte procentuale de la 0,9% din PIB în trimestrul III 2022 la 0,8% din PIB în perioada analizată.

**Cheltuielile de capital** au reprezentat 0,6% din PIB și s-au efectuat în proporție de 65,0% comparativ cu programul trimestrial. Comparativ cu aceeași perioadă a anului 2022 cheltuielile de capital au crescut, în termeni nominali, cu 12,3%, iar ca pondere în PIB s-au menținut la același nivel de 0,6% din PIB.

**Cheltuielile pentru investiții** (includ cheltuielile de capital, precum și cele aferente programelor de dezvoltare finanțate din surse interne și externe) în al treilea trimestru al anului 2023 au totalizat, în termeni nominali, 21,3miliarde lei (1,4 % din PIB) în creștere cu 21,3% comparativ cu aceeași perioadă a anului precedent.

1. **CONCLUZII**

Având în vedere evoluția veniturilor și cheltuielilor bugetare, soldul bugetar aferent trimestrului III al anului 2023 s-a situat sub ținta trimestrială, dar evoluția execuției bugetare pe primele nouă luni ale anului, în care ritmul de încasare al veniturilor este inferior celui prognozat la elaborarea bugetului, impune aprobarea de măsuri suplimentare de limitare a cheltuielilor, astfel încât să se asigure premisele încadrării în ținta de deficit stabilită pentru acest an.

În perioada analizată veniturile bugetului general consolidat nu au reușit să atingă nivelul programat atât pe fondul nerealizării veniturilor programate a fi încasate din economia internă, dar mai ales pe fondul nerealizării veniturilor programate a fi atrase din fondurile externe nerambursabile. În al treilea trimestru al anului 2023 veniturile aferente asistenței financiare nerambursabile alocate PNRR al căror nivel este corelat cu propunerile ordonatorilor principali de credite privind prevederile bugetare pentru proiectele finanțate din fonduri externe nerambursabile sunt mult sub nivelul programat. Cheltuielile bugetului general consolidat efectuate în perioada analizată s-au situat sub nivelul programat în cazul majorității titlurilor de cheltuieli, niveluri mult diminuate fiind înregistrate în cazul cheltuielilor aferente proiectelor finanțate din PNRR și cheltuielilor de capital. Se remarcă de asemenea creșterea peste nivelul programat al cheltuielilor cu dobânzile, asistența socială și a celor aferente titlului alte cheltuieli.

Absorbția fondurilor externe nerambursabile, cât și a sumelor atrase din Planul Național de redresare și reziliență reprezintă una dintre prioritățile Guvernului României. Alocarea substanțială de fonduri din partea Uniunii Europene trebuie valorificată optim, reprezentând un element central al sustenabilității bugetare prin prisma strategiei investiționale și a caracterului nerambursabil al acestor fonduri. Deși se constată o accelerare a plăților pentru proiectele finanțate din fondurile externe nerambursabile aferente cadrului financiar 2014-2020 creșterea comparativ cu trimestrul III 2022 fiind de 6,5% iar gradul de efectuare al plăților programate pentru perioada analizată a fost de 122,4%, totuși nivelul acestora este mult sub nivelul prognozat, si în acest sens considerăm că ordonatorii principali de credite trebuie să acorde o atenție deosebită și să întreprindă toate eforturile în vederea utilizării creditelor bugetare alocate cu această destinație, să fie depuse eforturi de accelerare a implementării proiectelor din fonduri externe nerambursabile în special a celor aferente proiectelor finanțate din PNRR acestea din urmă înregistrând un decalaj major între nivelul programat și execuție în primele 9 luni ale anului 2023.

Totodată este necesar ca în perioada următoare să fie intensificate eforturile de colectare astfel încât să fie recuperat în proporție cât mai mare decalajul față de nivelul programat al veniturilor din economia internă înregistrat în primele 9 luni ale anului 2023.

În contextul economic și geo politic actual, extrapolând trendul veniturilor și a cheltuielilor pe baza datelor operative, precum și a modificările survenite în planificarea trimestrială, estimăm că pentru menținerea deficitului bugetar anual în ținta stabilită pentru anul 2023, este necesară sporirea eforturilor de colectare a veniturilor din economia internă la nivelul programat, iar pe partea de cheltuieli este necesară o prioritizare a acestora, în special evitarea de cheltuieli de natura bunurilor si serviciilor care nu sunt absolut necesare, prudență în angajarea de noi cheltuieli și o mai mare rigurozitate în programarea cheltuielilor bugetare, în special urgentarea de atragere a fondurilor externe nerambursabile în special pe cadrul de programare financiar 2014-2020, întrucât 31 decembrie 2023 este termenul limită pentru eligibilitatea din fonduri a cheltuielilor plătite de beneficiari în cadrul proiectelor finanțate în programele operaționale din cadrul financiar multianual 2014-2020.

În prezent, pentru România a fost declanșată procedura de deficit excesiv întrucât deficitul ESA a depășit pragul stabilit de reglementările europene de 3% din PIB în anul 2019.Traiectoria de ajustare asumată de țara noastră prin intermediul Programului de convergență 2022-2025 prevede ca deficitul bugetar pentru anul 2023 să nu depășească 4,4% din produsul intern brut.

Având în vedere nivelul deficitul înregistrat la finele lunii septembrie 2023, de 56,46 mld lei, respectiv 3,55% din PIB față de deficitul de 41,70 mld lei,respectiv 2,96% din PIB aferent primelor nouă luni ale anului 2022 coroborat cu faptul că de regulă, în trimestrul IV al anului cheltuielile sunt mult superioare veniturilor, există un risc sporit de a depăși deficitul programat în lipsa unor măsuri excepționale. Astfel, se recomandă prudență în efectuarea cheltuielilor, și este absolut necesar monitorizarea cu atenție a ritmului de încasare al veniturilor, iar în condițiile în care în lunile următoare nivelul este inferior celui prognozat la elaborarea bugetului, se impune aprobarea de urgență de măsuri suplimentare de limitare a cheltuielilor, astfel încât să se asigure premisele încadrării în ținta de deficit stabilită pentru acest an.

În lipsa unor măsuri bugetare adoptate de urgență, care să conducă la limitarea și diminuarea cheltuielilor bugetare pe perioada rămasă până la sfârșitul acestui an, ținta de deficit asumată poate fi depășită, cu consecințe imediate asupra creșterii costurilor finanțării deficitului bugetar dar și asupra fondurilor alocate pentru investiții în cadrul Politicii de Coeziune cât și asupra fondurilor alocate prin Planul Național de Redresare și Reziliență.

În cazul fondurilor europene aferente Politicii de coeziune 2021-2027, în conformitate cu prevederile articolului 19 din cadrul Regulamentului (UE) 2021/1060\* sunt prevăzute sancțiunile aplicabile statului membru care pot duce până la suspendarea parțială a fondurilor europene. Acesta este completat de prevederile articolului 10 din cadrul regulamentului (UE) 2021/241\*\*, unde în cazul Mecanismului de Redresare și Reziliență, Comisia prezintă Consiliului o propunere de suspendare totală sau parțială a angajamentelor sau plăților în cazul în care Consiliul decide, în conformitate cu articolul 126 alineatul (8) sau alineatul (11) din TFUE, că un stat membru nu a luat măsuri efective pentru a-și corecta deficitul excesiv, cu excepția cazului în care a stabilit existența unei recesiuni economice grave în Uniune în ansamblul său, în înțelesul articolului 3 alineatul (5) și al articolului 5 alineatul (2) din Regulamentul (CE) nr. 1467/97 al Consiliului.

1. Legea nr. 322/2021 pentru completarea Legii nr. 227/2015 privind Codul fiscal [↑](#footnote-ref-1)
2. iunie 2023-august 2023/iunie 2022-august 2022 [↑](#footnote-ref-2)
3. Legea nr. 135/2022 pentru modificarea şi completarea unor acte normative [↑](#footnote-ref-3)
4. majorarea valorii punctului de pensie de la 1.586 lei la 1.785 lei, începând cu data de 1 ianuarie 2023, conform Ordonanței de urgență a Guvernului nr. 168/2022 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative [↑](#footnote-ref-4)
5. exclusiv restituiri și majorări de întârziere [↑](#footnote-ref-5)
6. TVA din operațiuni interne au crescut cu 9,5%, iar TVA din importurile de bunuri au scăzut cu 14,9% [↑](#footnote-ref-6)
7. TVA încasată trimestrul III 2022/trimestrul III 2021 [↑](#footnote-ref-7)
8. comunicat de presă INS nr. 252/04 octombrie 2023 - Comerț și servicii [↑](#footnote-ref-8)
9. comunicat de presă INS nr. 256/10 octombrie 2023 - Comerț internațional cu bunuri (calcule interne) [↑](#footnote-ref-9)
10. dețin o pondere de aproximativ 96,7% în această categorie [↑](#footnote-ref-10)
11. OG nr.15/2022 pentru modificarea şi completarea OUG nr.77/2009 privind Organizarea şi exploatarea jocurilor de noroc [↑](#footnote-ref-11)
12. iunie 2023-august 2023/iunie 2022-august 2022 [↑](#footnote-ref-12)
13. Legea nr. 135/2022 pentru modificarea şi completarea unor acte normative [↑](#footnote-ref-13)
14. OUG nr. 130/2021 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative sunt neconstituționale [↑](#footnote-ref-14)
15. O.U.G. nr. 4/2023 privind stabilirea unor măsuri de restituire a unor contribuţii de asigurări sociale de sănătate [↑](#footnote-ref-15)
16. în conformitate cu prevederile Ordonanței de urgență a Guvernului nr.168/2022 privind unele măsuri fiscal-bugetare, prorogarea unor termene, precum și pentru modificarea și completarea unor acte normative [↑](#footnote-ref-16)